  Майя Бывальцева Майя Бывальцева Шулдыр куартолэзь нуналэ Удмуртиын 77-тӥзэ Вормон нуналэз пусъё. Ижкарын сӥё-дано ужрадъёс Ож но уж данлыкъя синпелет вӧзысь Ялан ӝуась тыл доры сяськаос пононэн кутскиз. Ужрадэ Ужмурт Элькунлэн, Ижкарлэн кивалтӥсьёсыз, улосвыл министерствоослэн но ведомствоослэн, мер оазеяськонъёслэн ыстэм муртъёссы, депутатъёс, кадетъёс, карын улӥсьёс пыриськизы. Быдӟым тыложэ Удмуртиысь 350 сюрс пала адями кошкиз, котькуд куинетӥез ож бусыосы кылиз. Туннэ ваньзэсты соосты матысь адямиоссы тодазы возё. Удмуртиысь лулчеберетъя министр Владимир Соловьёв та нуналэ данъяськыса тодаз вае ӵужатайзэ Иван Яковлевич Волковез но тятяелэсь агайзэ Владимир Васильевич Соловьёвез. « Вормон нунал праздник мон понна нырысь ик шумпотон, что асьмеос улӥськом, асьмелы луонлык сётӥзы улыны та дунне вылын, малы ке шуоно фашизм ке вормысалыз, тодмо ӧвӧл, луысалыз-а вообще Россия, луысалыз-а Удмурт Элькунмы, луысалмы-а асьмеос нимаз нация сямен. Туннэ сюлэмшугъяськонъёс вань: Украинанын нош ик нацистъёс асьмемыз быдтыны туртто. Но мон тодӥсько, что Россия, солэн эшъёсыз, асьмос котькудмы но котькуд калык, кудӥз ке асьме странаын улэ, валало: туннэ туж ответственной сыӵе вакыт улонын, историын даже шуысал, аьсмеос ӧм бытэ ке со сьӧд кужымез, 70 но солэсь тросгес ар асьмеос кызьы туж ӟырдыт ожын вормоно луим, асьмелы озьы ик собыдӟа трагедие пыроно луом. Вормо нунал асьмемыз нош ик историе берыктэ, и коткудӥз, пичи нылпи но, шоро-куспо арлыдоос но, мӧйыос но, ноку медаз вунэтэ, что сомында адями аслэсьтыз улонзэ сётӥз, чтобы ми, асьмелэн нылпиосмы умой улонэн улонзэс мед ортчытыны мед быгатозы, ожъёстэк, кулонъёстэк » Владимир Соловьёв, Удмуртиысь лулчеберетъя министр « Мон понна Вормон нунал - бадӟым праздник, кудӥз ке сюлме пыремын. Сомында адями быремын асьмелэн улонмы туннэ нуналын туж умой, шулдыр, шуныт, шундыё, туннэ кадь чебер мед луоз шуыса. Атйёсмы, дедъёсмы ваньзэ лэсьтӥзы туннэ таӵе чылкыт  нунал мед луоз шуыса » Эдуард Петров, Удмуртиысь йӧскалык политикая министр Быдӟым Атыкай ожысь ветеранъёсты, ож мышкын ужамъёсты но элькунамы вань улӥсьёсты Вормон нунал праздникен ӟечкылаз Удмуртилэн тӧроез Александр Брчалов « Та нунал Удмуртиын но быдэс Россиын котькуд улӥсьлэн улоназы но историе пыраклы гожтэмын. Быдӟым Вормон кунысьтымы трос миллион семьяосты огазеяз. Сю сюрсъёсын фронтовикъёс но ож мышкын ужамъёс, фашизмлы пумит султыса, быдэс дунеез но ас Шаерзэс утьыса, подвиг лэсьтӥзы. Ми данъяськиськомы Вормисьёслэн поколениенызы – песятайёсынымы но пересь песятайёсынымы. Соослэн кышкасьтэм луэмзы, лул кужымзы но асьсэдыз жалятэк ожмаськемзы адӟем карымон луо, вордскем музъемез яратыны дышето » Александр Брчалов, Удмуртилэн тӧроез 10 часын Шор площадьын Вормон Параз кутскиз. Пушкинской ульчаетӥ кужымо ёзэсъёсысь ӧнерчиос, кадетъёс, кинологъёсын ӵош пуныос, ожгар техника ортчизы. Собере валтӥсь урметӥ «Быронтэм полк» вамыштӥз. Вашкала бездыт туспуктэмъёсысь пыраклы егит кылем ожгарчиос, вормонэз ваем пиос но воргоронъёс, нылмуртъёс но нылкышноос учкизы. Паськыт тулкым люкаськем калыкез тодэ ваёнъёсын, куректон но данъяськон мылкыдъёсын шобыртӥз кадь. Сюрес урдсын кышномуртъёс синкылиоссэс кутыны быгатытэк сылӥзы. Ижкарын ужрадэ 50 сюрс пала адями пыриськиз, нош оглом Удмуртиын - 87 сюрслэсь трос. Праздник шулдыръяськонъёс быдэс нунал мынозы. Ӝытазе Вормон салют гудыртоз. Тегъёс: ВормонНунал праздникъёс Ижкар Удмуртия  